Калин Вълов
Отдавна бях всичко за тебе…

chitanka.info

Отдавна бях всичко за тебе. Не ме ли забрави?

Както и ти за мен бе всичко преди толкова време.

Още ли помниш устните ми и моите топли прегръдки?

Още ли изричаш името ми на глас във съня си?

Аз не съм онзи същият, който ти искаше.

Не ме ли забрави поне малко с годините?

Не срещна ли друг, от чиито устни да вкусиш,

в чиято прегръдка така окрилена да се сгушиш?

Съвсем различен съм днес. Не ме ли забрави?

Не би ме познала, дори да ме срещнеш случайно.

И погледът ми различен е, не е онзи, който ти помниш.

Не ме ли забрави, та искаш отново за мен да проплачеш?

Устните ми не са така вкусни както преди,

много от тях вкусиха и днес са безвкусни.

Много в прегръдките ми утеха намираха

и чужди са днес, студени за всекиго.

Но на теб устните ти май все още сладнят,

все още прегръдката ти изпълва с живот.

Не си се раздала навярно така, както мене

и толкова време все още не си ме забравила.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.